Nohra

Nohra zo ur gêriadenn, bet ur gumun, eus Landkreis Weimarer Land, un distrig e Thüringen, en Alamagn. D'ar 1añ a viz Kerzu 2007, kumun Utzberg a oa bet kendeuzet en hini Nohra. Goude-se, e miz Kerzu 2019, e oa deuet Nohra da vezañ ul lodenn eus kumun Grammetal. 370 annezad a oa er gêriadenne 2022. E Nohra e oa bet savet ar c'hentañ kamp -bac'h nazi. Anvet e oa kamp-bac'h Nohra, ha savet e oa bet d'an 3 a viz Meurzh 1933. Ar brizonidi a oa toullbac'het en ur savadur skol.. Ne oa gwele ebet evito, hag an holl anezho a oa komunourien. Hiziv an deiz ne chom roud ebet eus ar c'hamp bet distrujet er bloavezhioù 1950. N'eus ket memes ur blakenn o verkañ al lec'h. Bazenn al Luftwaffe e Nohra a oa bet adimplijet gant an tirlu soviedel evit oberiadurioù biñsaskell eus 1945 betek 1992. An aerborzh a oa simpl, gant un hent-nij, un hangar hag ur stign radio. Ur wech echuet gant implij al lec'h e oa bet distrujet un darn eus ar savadurioù, met chom a ra un nebeud roudoù hag a zo bet dalc'het evel lec'hioù istorel, en o zouez un delwenn ramzel eus Lenin hag a zo bet kempennet. Notennoù ha daveennoù